Vra die veearts: My hond raak histeries, so erg dat sy my byt - Voertaal
Marianne Lomberg Mens en dier 2021-09-28
Ria Vuuren skryf:
My 7-jarige JR-tefie raak histeries as ek die huis verlaat. Sy raak so erg dat sy my byt. Het al alle remedies gebruik. Niks werk nie. Help asseblief.
Baie dankie dat jy ons hieroor gekontak het. Enige dier wat mense byt, is onmiddellik iets wat 'n veearts bekommer. Ons het in vorige rubrieke gesels oor skeidingsangs, 'n kondisie wat honde laat dink hulle wêreld gaan disintegreer wanneer hulle eienaars die huis verlaat. Aggressie is nie 'n tipiese simptoom van skeidingsangs nie, so as 'n veearts vermoed ek onmiddellik dat hier iets anders aan die gang is as eenvoudige skeidingsangs.
Ria, vir jou eie veiligheid en om seker te maak dat jou hondjie die beste sorg kry, sal ek voorstel dat jy met jou veearts gesels hieroor en begin deur seker te maak dat sy nie êrens seer het, of dalk begin doof of blind raak nie. Ons moet die oorsake van paniek en aggressie probeer uitskakel voor ons haar begin behandel vir 'n gedragsprobleem, beide vir haar onthalwe en vir joune.